DA Den Europæiske Unions Tidende CE 78/296

(2004/C 78 E/0298)

SKRIFTLIG FORESPØRGSEL E-3534/03

af José Ribeiro e Castro (UEN) til Kommissionen

(28. november 2003)

Om: Portugisiske arbejdstagere i udlandet

Ifølge den portugisiske presse bliver stadig flere portugisiske arbejdstagere bedraget af vikarbureauer, som har sendt dem til udlandet, hvor de er blevet udnyttet.

Det Forenede Kongerige skal være et af de første lande, hvor der opstod kendskab til disse problemer. Siden har der været forlydender om udnyttelse af portugisiske arbejdstagere inden for det spanske landbrug, blomstergartnerier, byggesektoren og metal- og maskinindustrien i Nederlandene, på italienske skibsværfter, i Frankrig og senest ved opførelsen af tunneler og dæmninger i Island.

Tilsyneladende lokkes arbejdstagerne med løfter om højere lønninger og gode arbejdsforhold for såkaldte »taxi«-virksomheder, som dukker op og hurtigt forsvinder igen, uden at det portugisiske arbejdstilsyn (IGT) kan nå at foretage sig noget.

Til trods for IGT’s øgede indsats er det opfattelsen, at der på baggrund af mange »taxi«-virksomheders grænseoverskridende aktiviteter på internettet er behov for en bedre koordinering og udveksling af informationer og erfaringer mellem tilsvarende tjenester i hjemlandet og modtagerlandet.

Kommissionen bedes besvare følgende spørgsmål:

— Hvilke oplysninger råder den over om udnyttelsen af portugisiske arbejdstagere i udlandet?

— Overvejer den navnlig at yde en særlig støtte i forbindelse med de alvorligste menneskelige situationer?

— Hvad har den foretaget sig, eller hvad agter den at foretage sig for at undersøge, om der er tale om rimelige kontrakter og arbejdsforhold?

— Har den på nogen måde taget kontakt til værtslandene for at gøre dem opmærksom på, at der kan være tale om udnyttelse af arbejdstagerne?

— På hvilken måde vil den bidrage til at hindre, at der opstår endnu flere »taxi«-virksomheder, som illegalt rekrutterer arbejdstagere, der konkurrerer på ulovlig vis med de lovlige vikarbureauer?

— Påtænker den at anvende nye metoder til at orientere arbejdstagerne i Europa om farerne ved midlertidigt arbejde i forbindelse med de ulovlige virksomheders rekruttering?

Svar afgivet på Kommissionens vegne af Anna Diamantopoulou

(12. januar 2004)

Kommissionen beklager dybt, at der forekommer svigagtige forhold, sådan som det ærede medlem beskriver. Kommissionen har for nylig erfaret, at der tilsyneladende opstår stadig flere tilfælde, hvor især portugisiske arbejdstagere udnyttes. Den skal dog gøre opmærksom på, at det i første instans er de nationale myndigheder, der har ansvaret for at kontrollere og føre tilsyn med, at arbejds- og ansættelsesvilkårene respekteres.

Det fremgår ikke klart af forespørgslen, om de nævnte forhold falder ind under anvendelsesområdet for direktiv 96/71/EF (1) om udstationering af arbejdstagere som led i udveksling af tjenesteydelser. Hvis det er tilfældet, finder dette direktivs artikel 4 om et system for samarbejde om information anvendelse. Dette samarbejde består bl.a. i, at de pågældende tilsynsmyndigheder besvarer forespørgsler fra hinanden om oplysninger vedrørende grænseoverskridende tilrådighedsstillelse af arbejdstagere, herunder angående åbenlyst misbrug eller grænseoverskridende aktiviteter, der anses for ulovlige. Kommissionen fremmer denne proces ved med egne midler at sætte de forskellige tilsynsmyndigheder i forbindelse med hinanden. Med henblik herpå og for at afbøde de praktiske problemer, som de nationale myndigheder støder på i denne forbindelse, er der på Kommissionens initiativ nedsat en gruppe af regeringseksperter, som for øjeblikket undersøger disse spørgsmål nærmere. I samme forbindelse undersøges også mulighederne for at skabe lettere adgang til oplysninger om de arbejds- og ansættelsesvilkår, der er gældende i værtslandet.

(1) Europa-Parlamentets og Rådets direktiv 96/71/EF af 16. december 1996 om udstationering af arbejdstagere som led i udveksling af tjenesteydelser, EFT L 18 af 21.1.1997.